ส่อง BTS เป็นบวกอัพราคาค่าโดยสาร 1 ต.ค.นี้ ซื้อเป้า 9.38 บ.
ส่อง BTS เป็นบวกอัพราคาค่าโดยสาร 1 ต.ค.นี้ ซื้อเป้า 9.38 บ.
30 ส.ค. 2560

บล.ดีบีเอสฯ ระบุในบทวิเคราะห์วันนี้(30 ส.ค.) ว่า บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS  ตั้งแต่ 1 ตุลาคม 2560 จะปรับราคาค่าโดยสารของเส้นทางสัมปทานระยะทาง 23.5 กิโลเมตร สายสุขุมวิท สถานีหมอชิต – สถานีอ่อนนุช และสายสีลม สถานีสนามกีฬาแห่งชาติ – สถานีสะพานตากสิน ไม่รวมส่วนต่อขยายของกรุงเทพมหานคร จากราคา 15 บาท – 42 บาท เป็น 16 บาท – 44 บาท ซึ่งอัตราใหม่นี้เพิ่มขึ้น 1 – 3 บาทเมื่อเทียบกับค่าโดยสารเดิม
ทั้งนี้การปรับราคาค่าโดยสารใหม่ยังคงอยู่ต่ำกว่าเพดานอัตราค่าโดยสารตามสัญญาสัมปทานซึ่งอยู่ในอัตรา 20.11 – 60.31 บาท การปรับอัตราค่าโดยสารครั้งนี้บริษัทฯ จะปรับราคาจำหน่ายเที่ยวเดินทาง 30 วัน ทั้งสำหรับประเภทบุคคลทั่วไปและนักเรียนนักศึกษา ซึ่งเป็นบัตรโดยสารราคาพิเศษด้วย โดยปรับขึ้นเที่ยวละ 1 บาท ทั้งนี้อัตราค่าโดยสารใหม่จะมีผลตั้งแต่วันที่ 1 ตุลาคม 2560 เป็นต้นไป แต่ทั้งนี้บริษัทฯ จะยังคงราคาเดิมเป็นเวลา 6 เดือน จนถึงวันที่ 31 มีนาคม 2561 สำหรับผู้ใช้บัตรแรบบิทประเภทเติมเงิน ทั้งนี้บริษัทฯ ได้มีการปรับราคาค่าโดยสารครั้งล่าสุดเมื่อวันที่ 1 มิถุนายน 2556
ผลกระทบ: เป็นบวกในเรื่องรายได้ที่จะเพิ่มขึ้น ซึ่งมีผลโดยตรงกับ BTSGIF ที่เป็นผู้บริหารสัมปทานเดินรถในปัจจุบัน และรองลงมาคือ BTS ซึ่งปัจจุบันถือหุ้น 33.3% ใน BTSGIF อัตราการปรับขึ้นอยู่ในช่วง 3.5%-10.5% หากคิดจากการปรับขึ้น 1-3 บาท จากค่าเฉลี่ยโดยสารที่ 28.50 บาท ช่วยทำให้เป้าหมายการจัดเก็บค่าโดยสารเฉลี่ยปีนี้ (fare Box) เพิ่ม 1% เป็นไปได้มากขึ้น
แม้ระยะแรกต้องเผชิญกับจำนวนผู้โดยสารที่ลดลง แต่จากสถิติที่ผ่านมาจะเป็นแค่เพียงระยะสั้น ระยะกลาง-ยาวก็จะกลับมาใช้บริการอย่างปกติก่อนปรับขึ้นราคา เพราะหลีกหนีปัญหาจราจร และมีความสะดวกสบายในเรื่องเวลาการให้บริการที่แน่นอนกว่ารถสาธารณะประเภทอื่น
อย่างไรก็ตามประโยชน์สำหรับปีนี้จะยังไม่เต็มที่เพราะ เริ่ม ต.ค.60 ไม่เต็มปีในรอบการเงิน และบัตรแรบบิตกว่าจะปรับขึ้นราคาได้ต้องรอไปถึง 31 มี.ค.61 แต่จะเกิดประโยชน์เต็มปีในรอบปีหน้ามากกว่า
คงคำแนะนำ ซื้อ BTS ราคาพื้นฐานเป็น 9.38 บาท ซึ่งประเมินด้วยวิธี SOTP (sum of the parts) เห็นว่าการปรับราคาค่าโดยสารขึ้น จะทำให้บรรลุเป้าหมายการจัดเก็บค่าโดยสารเฉลี่ยปีนี้ง่ายขึ้น มากกว่าการรอการปรับขึ้นทางธรรมชาติ แต่ยังไม่มีการปรับประมาณการและราคาพื้นฐาน จนกว่าจะมีข้อมูลมากกว่านี้
 